ธสน.ปล่อยกู้3พันล.
เอ็กซิมแบงก์โชว์ผลงาน 3 เดือนแรกปล่อยกู้เพิ่มกว่า 3,000 ล้านบาท ทำกำไรสุทธิ 377 ล้านบาท
13 พ.ค. 2558

เอ็กซิมแบงก์โชว์ผลงาน 3 เดือนแรกปล่อยกู้เพิ่มกว่า 3,000 ล้านบาท ทำกำไรสุทธิ 377 ล้านบาท
นายสุธนัย ประเสริฐสรรพ์ รักษาการกรรมการผู้จัดการ ธนาคารเพื่อการส่งออกและนำเข้าแห่งประเทศไทย (เอ็กซิมแบงก์) หรือ ธสน. เปิดเผยผลการดำเนินงานในรอบ 3 เดือนแรกของปี 2558 ว่า มียอดสินเชื่อคงค้างจำนวน 71,887 ล้านบาท โดยเป็นการปล่อยสินเชื่อใหม่ให้ผู้ประกอบการ 3,034 ล้านบาท ส่วนการรับประกันทำให้เกิดปริมาณธุรกิจส่งออกและลงทุนรวม 20,771 ล้านบาท มีสัดส่วนเป็นของเอสเอ็มอี 2,141 ล้านบาท คิดเป็น 10.31% ของธุรกิจรับประกัน และมีกำไรสุทธิ 377 ล้านบาท
ทั้งนี้ อัตราส่วนสินเชื่อด้อยคุณภาพ (เอ็นพีแอล) ณ สิ้นเดือน มี.ค. อยู่ที่ 5.67% หรือ 4,077 ล้านบาท และมีเงินสำรองหนี้สงสัยจะสูญ 4,922 ล้านบาท โดยเป็นการสำรองหนี้พึงกันตามเกณฑ์ธนาคารแห่งประเทศไทย 2,733 ล้านบาท หรือตั้งไว้ถึง 180.06%
สำหรับสัดส่วนสินเชื่อหมุนเวียนเพื่อการค้าคิดเป็น 20% สินเชื่อระยะกลาง-ยาวเพื่อการลงทุนคิดเป็น 80% ส่วนการรับประกันประกอบด้วยประกันการส่งออก อยู่ที่ 91% และประกันความเสี่ยงการลงทุนอยู่ที่ 9%
นอกจากนี้ ธนาคารได้ประสานความร่วมมือกับหน่วยงานภาครัฐและภาคเอกชนที่เกี่ยวข้อง ทำให้มีลูกค้าเอสเอ็มอีเพิ่มมากขึ้น คิดเป็นสัดส่วน 84.03% ของลูกค้าทั้งหมด มีการอนุมัติวงเงินเพิ่มใหม่ เท่ากับ 3,460 ล้านบาท และวงเงินอนุมัติสะสมเท่ากับ 57,458 ล้านบาท เงินให้สินเชื่อคงค้างให้แก่ผู้ส่งออกเอสเอ็มอีมีจำนวน 23,153 ล้านบาท จากเงินให้สินเชื่อคงค้างทั้งหมด 71,887 ล้านบาท
ขณะที่การสนับสนุนตามยุทธศาสตร์ของประเทศและนโยบายรัฐ เช่น สนับสนุนโครงการพัฒนาพลังงานทดแทน สนับสนุนผู้ประกอบการในอุตสาหกรรมโครงสร้างพื้นฐานด้านโทรคมนาคมของประเทศ อุตสาหกรรมอื่นที่เกี่ยวเนื่อง และสนับสนุนผู้ประกอบการพาณิชยนาวีและโลจิสติกส์อื่นๆ มีการอนุมัติเพิ่มใหม่ 58 ล้านบาท และวงเงินอนุมัติสะสม 18,735 ล้านบาท เป็นเงินให้สินเชื่อคงค้าง ณ สิ้นเดือน มี.ค. เท่ากับ 11,823 ล้านบาท
สำหรับการสนับสนุนสินเชื่อโครงการระหว่างประเทศอาเซียนมีเงินให้สินเชื่อคงค้าง ณ สิ้นเดือน มี.ค. 36,857 ล้านบาท เป็นยอดอนุมัติใหม่กว่า 1,800 ล้านบาท และมีวงเงินป้องกันความเสี่ยงให้ผู้ประกอบการ 23,622 ล้านบาท